Document ID: 32013R0635

REGOLAMENT TA’ DELEGA TAL-KUMMISSJONI (UE) Nru 635/2013
tal-25 ta’ April 2013
li jissuplimenta r-Regolament tal-Kunsill (KE) Nru 73/2009 fir-rigward tal-bażi ta’ kalkolu ta’ tnaqqis li għandu jiġi applikat għall-bdiewa mill-Istati Membri minħabba l-aġġustament ta’ pagamenti fl-2013 u d-dixxiplina finanzjarja għas-sena kalendarja 2013
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u partikolarment l-Artikolu 11a tiegħu,
Billi:
(1)
L-Artikolu 10a tar-Regolament (KE) Nru 73/2009, li japplika mill-1 ta’ Jannar 2013, jistipula aġġustament ta’ pagamenti diretti fir-rigward tal-2013. L-Artikolu 11 ta’ dak ir-Regolament jistipula aġġustament għal raġunijiet ta’ dixxiplina finanzjarja. Għandha ssir dispożizzjoni sabiex tiżgura l-aħjar applikazzjoni ta’ dawk l-aġġustamenti fl-2013.
(2)
Fl-interess tat-trasparenza u l-prevedibbiltà, huwa xieraq li l-metodu ta’ kalkolu taż-żewġ aġġustamenti fil-proċess tal-kalkolu tal-ammont ta’ pagamenti li għandu jsir lill-bdiewa fir-rigward tal-2013 għandu jikkorrispondi mal-metodu ta’ kalkolu tat-tnaqqis minħabba l-modulazzjoni skont l-Artikoli 7 u 10 tar-Regolament (KE) Nru 73/2009 u d-dixxiplina finanzjarja skont l-Artikolu 11 ta’ dak ir-Regolament, kif stipulat fl-Artikolu 79(1) tar-Regolament tal-Kummissjoni (KE) Nru 1122/2009 tat-30 ta’ Novembru 2009 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward tal-kundizzjonalità, il-modulazzjoni u s-sistema integrata ta’ amministrazzjoni u kontroll, skont l-iskemi ta’ appoġġ għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 fir-rigward tal-kundizzjonalità skont l-iskema ta’ appoġġ prevista għas-settur tal-inbid (2).
(3)
Peress li dan ir-Regolament japplika għal applikazzjonijiet għall-għajnuna fir-rigward tal-2013, għandu jidħol fis-seħħ fil-jum wara l-pubblikazzjoni tiegħu,
ADOTTAT DAN IR-REGOLAMENT:
Artikolu 1
Tnaqqis minħabba aġġustament tal-pagamenti diretti fl-2013 stipulati fl-Artikolu 10a tar-Regolament (KE) Nru 73/2009 kif ukoll tnaqqis minħabba dixxiplina finanzjarja stipulata fl-Artikolu 11 ta’ dak ir-Regolament għas-sena kalendarja 2013 għandhom jiġu applikati fuq it-total ta’ ħlasijiet minn skemi differenti ta’ appoġġ elenkati fl-Anness I tar-Regolament (KE) Nru 73/2009 li kull bidwi huwa intitolat għalihom wara l-applikazzjoni tal-Artikolu 78 tar-Regolament (KE) Nru 1122/2009.
Dak it-tnaqqis għandu jiġi applikat qabel ma jkun applikat it-tnaqqis stipulat fl-Artikolu 79(2) tar-Regolament (KE) Nru 1122/2009.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika għal applikazzjonijiet għall-għajnuna fir-rigward tal-2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ April 2013.

Labels: 2
6